作者：周邦彦
词牌/韵律：夜飞鹊・夜飞鹊慢

paragraphs: 河桥送人处，凉夜何其。
斜月远堕馀辉。
铜盘烛泪已流尽，霏霏凉露沾衣。
相将散离会，探风前津鼓，树杪参旗。
华骢会意，纵扬鞭、亦自行迟。
迢递路回清野，人语渐无闻，空带愁归。
何意重红满地，遗钿不见，斜径都迷。
兔葵燕麦，向残阳、欲与人齐。
但徘徊班草，欷歔酹酒，极望天西。